A Tanács 495/77/EGK, Euratom, ESZAK rendelete
(1977. március 8.)
a rendszeres készenléti szolgálatért pótlékokra jogosult tisztviselők kategóriáinak meghatározásáról, valamint azok mértékéről és feltételeiről
AZ EURÓPAI KÖZÖSSÉGEK TANÁCSA,
tekintettel a legutóbb a 3178/76/ESZAK, EGK, Euratom rendelettel [1] módosított, az Európai Közösségek tisztviselőinek személyzeti szabályzata, valamint egyéb alkalmazottainak alkalmazási feltételei meghatározásáról szóló, 259/68/EGK, Euratom, ESZAK rendeletre [2] és különösen a személyzeti szabályzat 56b. cikkének második bekezdésére,
tekintettel a Bizottság javaslatára,
mivel a Tanács feladata, a Bizottság javaslata alapján eljárva, hogy meghatározza azon tisztviselők kategóriáit, akik rendszeresen, akár a munkahelyükön, akár otthon készenléti szolgálatot teljesítenek rendes munkaidőn kívül, és ezért pótlékokban részesülhetnek, valamint e pótlékok feltételeit és mértékét,
ELFOGADTA EZT A RENDELETET:
1. cikk
(1) A kutatási és befektetési költségvetés előirányzataiból fizetett, a Közös Kutatóközpont létesítményében vagy közvetett program alkalmazásában álló, vagy műveleti költségvetés előirányzataiból fizetett, műszaki berendezések működtetésére vagy felügyeletére, illetve egészségügyi szolgáltatásban való munkavégzésre alkalmazott tisztviselő, akit a személyzeti szabályzat 56b. cikkével összhangban rendszeresen készenléti szolgálat elvégzésére kérnek fel, pótlékra jogosult.
A pótlékot a következőképpen határozzák meg:
a) a pótlékot pontokban kell kifejezni. Egy pont a D4 besorolási osztályú, 1. fizetési fokozatú bérkategóriába tartozó tisztviselő alapilletményének 0,032 %-ával egyenlő. A pótlékot a tisztviselő illetményére alkalmazott súlyozással igazítják ki;
b) a tényleges készenléti szolgálatban eltöltött órák alapján a pontok száma:
- a foglalkoztatás helyén történő készenléti szolgálat esetén: munkanapokon 11, szombaton, vasárnap és hivatalos ünnepeken 22;
- otthon történő készenléti szolgálat esetén: munkanapokon 2,15, szombaton, vasárnap és hivatalos ünnepeken 4,3.
(2) Nem nyújtható pótlék otthon történő készenléti szolgálat esetén, amennyiben a szolgálat tényleges időtartama legalább a 14 órát nem éri el.
(3) Azon tisztviselő, aki igazolni tudja, hogy egy hónapot meg nem haladó időtartam során egy betegség, baleset, üzemszünet, továbbképzéseken való részvétel miatti távollét vagy éves szabadság miatt nem teljesített készenléti szolgálatot, továbbra is jogosult a pótlékra. Amennyiben azon időtartam, amelynek során a tisztviselő nem teljesíthet készenléti szolgálatot, egy hónapnál hosszabb, a pótlékra való jogosultságot az adott hónap végén felfüggesztik mindaddig, amíg az érintett személy újra munkába nem áll.
Az előző albekezdésben említett időtartamra vonatkozóan a tisztviselő a betegség vagy baleset által okozott távollét minden egyes olyan napjára, amelyre vonatkozóan orvosi igazolással rendelkezik, illetve az éves szabadság minden egyes napjára 42 pontnak megfelelő pótlékra jogosult.
2. cikk
E rendeletet értelemszerűen kell alkalmazni az ideiglenesen megbízott személyzetre, valamint a szerződéses és a létesítményi alkalmazottakra.
3. cikk
A Bizottság minden év áprilisában jelentést nyújt be a Tanácsnak arról, hogy valamennyi kategóriában hány tisztviselő és alkalmazott részesült az e rendeletben említett pótlékban.
4. cikk
A kutatási és befektetési költségvetés előirányzataiból fizetett és a Közös Kutatóközpont létesítményében vagy különleges természetű szolgáltatásra irányuló közvetett program alkalmazásában álló tisztviselők vagy alkalmazottak számára engedélyezhető különleges pótlékok mértékének és feltételeinek meghatározásáról szóló, 1972. június 27-i 1371/72/Euratom tanácsi rendelet [3] hatályát veszti.
5. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. március 8-án.